**Архивът като практика**

Деветнадесетият брой на списание „Познански славистични студии“ ще бъде посветен на темата за ролята на архива в изследователската практика на литературните историци. В рамките на позитивистката парадигма архивът и архивистиката се смятат за форма на безпристрастно натрупване на информации и материали за отделни лица, събития и култури. Промените в теоретичните парадигми на хуманитарните науки от началото на 70-те години на ХХ век водят до критично преосмисляне и проблематизиране на такива концепции като репрезентация, обективност, автентичност. Културните изследвания, преоценявайки наследството на позитивизма, показват зависимостта на архивиста и изследователя на архива от властовите режими и проблематизират познавателните нагласи както на създателите, така и на изследователите на архивите. По думите на Дерида „техническата структура на архива на архивизиращия определя и структурата на съдържанието, което се поддава на архивизиране, обхваната в момента на нейното създаване и в рамките на нейното пренасяне в бъдещето. Архивизирането създава явлението дотолкова, доколкото го архивизира“ (*Gorączka archiwum* [*Mal d'Archive*], с. 31).

Няма самодостатъчни архиви. Първо, още в ситуацията *преди архива*, т.е. още в момента на възникването на документите (стенограми, писма, творби и т.н.) писмените следи отвеждат към други текстове и контексти. Второ, всеки архив остава просто масив от източници, ако във времето не се стреми да се преобрази в разказ. И трето, в изследователските практики документите от един архив непременно изграждат интерпретационни мрежи с други текстове, за да се проверят и разберат едни други. Днес литературната история е заставена да практикува *взаимно четене* на разнородни текстове (архивни документи, художествени творби, нехудожествени текстове, мемоари и пр.), да изгражда многослойни литературноисторически контексти, за да *разкаже* миналото.

Архивистите и изследователите на архивите създават и селектират информации, материални артефакти, записи и следи. Те са медиатори (в смисъла, в който това понятие използва Бруно Латур в теорията си актьор-мрежа) на знанието, което означава, че тяхната дейност е интерпретативна, интервенционна, преобразяваща, ситуирана и ангажирана. Начинът, по който контролират записите и следите на миналото и достъпа до тях, влияе върху формирането и генерирането на история и памет.

Изследването на архива има практически, афективен и онтологичен характер. Четейки архивизираните материали, докосвайки запазените предмети, често пъти покрити с прах (химическият състав на който, както твърди Каролин Стийдман, е близък до строежа на пепелта, оставаща след кремация на мъртвото човешко тяло), изследователят на архива въплъщава връзката си със значимия за него/нея феномен. Реакциите, събудени при общуването с/създаването/пресъздаването/унищожаването/интерпретирането на архива, са както смислови, така и предезикови, афективно-сенсуални и последните в еднаква степен определят разбирането за ролята на архива в научното изследване. Като онтологичен факт архивът е необходимо условие за живот – неговата жизненост е свързана с умението му да реасемблира социалното, а също така и с възможността му да бъде повтарян, пресъздаван и превеждан на ново.

В рамките на така представената проблематика бихме искали по-детайлно да обърнем внимание на следните теми:

- архивистката практика и изследванията на архивите като жизнен опит и преживяване;

- архивът като предизвикателство за етиката на активното, участващо познание;

- архивът като форма на власт: политическото регламентиране на познанието за миналото и архива;

- архивът като форма на памет;

- ролята на архива в изследванията на историята на славянските литератури от втората половина на ХХ век;

- „другият живот“ на секретните архиви: архивите на Държавна сигурност като извор за историята на литературата;

- *прекъсванията* и *забранените места* в архива: (полу)унищожените и (полу)забранените архиви като предизвикателство пред литературноисторическия разказ;

- метафората за *скривалището*, или личният архив като алтернативен архив: тайни дневници и записки, творби за чекмедже, текстове от тайници;

- архивът през призмата на съвременните „технологии на паметта” (Ан Цветкович);

- архивизирането като форма на проектиране на бъдещето;

- архивът като предопределение на травматичния хоризонт на загуба;

- дигиталният архив в епохата на дигиталната хуманистика и технологиите на новите медии – връзки и зависимости.

Ще очакваме текстовете ви до 30 юни 2020 година. Моля, изпращайте статиите (до 15 страници нормализиран текст (27 000 знака със спациите), технически оформен според изискванията, които можете да намерите тук: <https://pressto.amu.edu.pl/index.php/pss/about/submissions#authorGuidelines>) във формат DOC/DOCX или RTF на електронния адрес на редакцията: studiaslawistyczne@gmail.com или чрез платформата <https://pressto.amu.edu.pl/index.php/pss/about/submissions#onlineSubmissions>. Тематични редактори на броя: проф. Пламен Дойнов, д-р Адриана Ковачева